ଭାବମୂର୍ତ୍ତି
ମୃଣାଳ
ତା: ନଭେମ୍ବର୍ ୧୨, ୨୦୧୧  
ମୂଳ ପୃଷ୍ଠା → ଗଳ୍ପ → ଅଣୁ ଗଳ୍ପ →
ବାବ୍‌ଲୁ ଖବରଟା ଦେଲା ।
ମୁନା, ଶୁଣିଲୁଣି ହିମାଂଶୁଟା ପାଗ୍‌ଲା ହୋଇଗଲାଣି ।
– ପାଗଳ ହୋଇଗଲାଣି? ସକାଳୁ ସକାଳୁ ଏମିତି ମର୍ମନ୍ତୁଦ ଖବରରେ ମୁଁ ଆବଶ୍ୟକ ମୁତାବକ ମର୍ମାହତ ହେଲି ।
ହିମାଂଶୁ ଆମ ସାଙ୍ଗ ।
ସେକ୍ରେଟାରିୟେଟ୍‌ରେ କିରାଣୀ ଚାକିରି କଲାଣି ତିନି ବର୍ଷ ହେଲା ।
ସେକ୍ରେଟାରିୟେଟ୍ କିରାଣୀମାନେ ଅନ୍ୟମାନଙ୍କୁ ପାଗଳ କରିଦିଅନ୍ତି ।
ନିଜେ ପାଗଳ ହେବାର ଦୃଷ୍ଟାନ୍ତ ପ୍ରାୟ ନାହିଁ ।
– କିରେ କାହିଁକି? କଣ ହେଲା? କଣ ପାଗଳାମି କରୁଛି? ମୁଁ ଏକାସାଙ୍ଗରେ ଅନେକ ଗୁଡିଏ ପ୍ରଶ୍ନ ପଚାରିଦେଲି ।
– ମିତୁ କୁଆଡେ ତାକୁ ଛାଡି ଆଉ କାହାକୁ ବାହା ହୋଇଗଲା ।
ସେ ଖବର ପାଇଲା ପରଠୁଁ ହିମାଂଶୁ ଖାଲି ମଦ ପିଉଛି ।
ମିତୁ ଓରଫ ମିତାଲି ହିମାଂଶୁର ପ୍ରେମିକା ।
ଛ’ବର୍ଷ ହେଲା ସେମାନଙ୍କର ଘନିଷ୍ଠ ପ୍ରେମ ।
ଆମେ ସମସ୍ତେ ଏକଥା ଜାଣିଛୁ ।
ତ ଏମତାବସ୍ଥାରେ ଜଣେ ଦରଦୀ ସାଙ୍ଗର କର୍ତ୍ତବ୍ୟ ଘଟଣାସ୍ଥଳରେ ପହଞ୍ଚିବା ଏବଂ ଘଟଣାକୁ ସରଜମୀନ ବୁଝିବା ।
ମୁଁ ସେଇଆ କଲି ।
ସନ୍ଧ୍ୟାବେଳେ ହିମାଂଶୁର ବସାଘରେ ପହଞ୍ଚିଲି ।
ହିମାଂଶୁ ଭୁବନେଶ୍ବରର ଅନ୍ୟାନ୍ୟ ବହୁ ଚାକିରିଜୀବିଙ୍କ ପରି ଭଡାଘରେ ରହେ ।
ଏକୁଟିଆ ।
ଦେଖିଲାବେଳକୁ ବାବ୍‌ଲୁ ଯାହା କହିଥିଲା, ଅକ୍ଷରେ ଅକ୍ଷରେ ସତ ।
ହିମାଂଶୁ ବୋତଲ ଓ ଗ୍ଲାସ୍ ଧରି ବସିଛି ।
ବୋତଲଟା ଅଧା ଖାଲି, ହିମାଂଶୁ ର ଆଖି ମଧ୍ୟ ବେଶ ଲାଲ ।
ଅର୍ଥାତ୍ କିନା ବେଶ କିଛି ସମୟ ହେଲା ମଦ୍ୟପାନ ଚାଲିଛି ।
ମୁଁ କହିଲି, ବେ ହିମାଂଶୁ, ଇଏ କଣ?
– କଣ? ହିମାଂଶୁ ସାମାନ୍ୟ ମାତାଲ ଗଳାରେ ମୋତେ ଓଲଟା ପଚାରିଲା ।
– ମିତୁ ତୋତେ ଛାଡି ଆଉ କାହାକୁ ବାହା ହୋଇଗଲା ।
ଗଲା ।
 ତା ବୋଲି ତୁ ମଦ ପିଇ ବରବାଦ ହେବୁ? ଇଡିଅଟ୍! ତୁ କଣ ଦେବଦାସ?
– ନା, ମୁଁ ହିମାଂଶୁ ଦାସ ।
– ତେବେ ଶଳା ମଦଗୁଡାକ କାହିଁକି ପିଉଛୁ? ମଦ କଣ ଦୁଃଖର ଇଲାଜ? ମଦ ପିଇଲେ ଦୁଃଖ କମେ?
– ହାଃ, ହାଃ, ହାଃ! ହିମାଂଶୁ ଖୁବ୍ ହସିଲା ।
ହସି ହସି ତା ଆଖିରୁ ଲୁହ ନିଗିଡି ପଡିଲା ।
 କହିଲା, ତୁ ବି ଧୋକା ଖା ଗୟା ମେରା ଦୋସ୍ତ!
ଅଳ୍ପ ନିଶା ହେଲେ ଓଡିଆ ହିନ୍ଦୀ କହେ ବୋଲି ମୁଁ ଜାଣିଥିଲି ।
ଜାଣିଥିଲି ବୋଲି ଟିକେ ଶଙ୍କିଗଲି ।
ମାତାଲଙ୍କୁ ମୋର ଭାରି ଭୟ ।
ସେମାନେ କଥା କଥାରେ ହାତ ଉଠେଇଦିଅନ୍ତି ।
– ହସୁଛୁ କାହିଁକି?
– ହସିବିନି? ତୁ କଣ ଭାବୁଛୁ, ମୁଁ ମିତୁ ଚାଲିଯିବା ଦୁଃଖରେ ମଦ ପିଉଛି?
– ଆଉ?
– ହାଃ, ହାଃ, ହାଃ- ଦେଖ ଗୋଟେ ଗହନ କଥା କହୁଛି, କାହାକୁ କହିବୁନି ।
ତୁ ମୋର ସଚ୍ଚା ଦୋସ୍ତ ବୋଲି ତୋତେ କହୁଛି ।
– କହ ।
– ମିତୁଫିତୁ ଚାଲିଯିବା ଦୁଃଖରେ ନୁହେଁ, ଖାସ୍ ମଦ ପିଇବି ବୋଲି ମଦ ପିଉଛିରେ ଶଳା ।
ଇଚ୍ଛା ହେଲା, ମଦ ପିଇ ମାତାଲ ହେବି ।
କିନ୍ତୁ ତୁଚ୍ଛାଟାରେ ମଦ ପିଇଲେ ଲୋକ କହିବେ ଶଳା ମଦୁଆ ହୋଇଗଲା ।
ଅଭି ମଦ ପିଇଲେ ଲୋକେ କହିବେ- ଆହା ଦୁଃଖରେ ପିଉଛି ।
କେହି ଆଉ ମୋତେ ଘୋଡା ମଦୁଆ ବୋଲି କହିବେନି ।
ମାର୍କେଟ୍‌ରେ ମୋର ଭାବମୂର୍ତ୍ତିଟା ନିର୍ମଳ ରହିବ ।
ବୁଝିଲୁ! ଏ ଜମାନା ବହୁତ ଖରାପରେ ଦିସ୍ତ! ମଦ ଟିକେ ପିଇବା ପାଇଁ ବି ବାହାନା ଦରକାର ।
